№ 2-9567/15

Ш Е Ш І М

ҚАЗАҚСТАН РЕСПУБЛИКАСЫ АТЫНАН

12 қараша 2015 жыл Қызылорда қаласы

Қызылорда қалалық сотының құрамында судья Б.С.Пазыловтың төрағалық етуімен, хатшылықта И.Алиева болып, талапкер өкілі Т.Аптикаликовтың қатысуымен өзінің ашық сот отырысында, Қызылорда қалалық сотының сот мәжіліс залында талап қоюшы «Қызылорда облысы бойынша экология Департаменті» мемлекеттік мекемесінің жауапкер Искаков Нарзулла Файзуллаевичке Қызылорда қаласы, Саяхат мөлтек ауданы 7/11 өндірістік база аумағында орналасқан тасты өртеу арқылы әк шығаратын пештің шаруашылық қызметін уақытша тоқтату туралы азаматтық ісін қарап,

А Н Ы Қ Т А Ғ А Н Ы

Талап қоюшы «Қызылорда облысы бойынша экология Департаменті» мемлекеттік мекемесі сотқа берген талап арызында жауапкер Искаков Нарзулла Файзуллаевичке Қызылорда қаласы, Саяхат мөлтек ауданы 7/11 өндірістік база аумағында орналасқан тасты өртеу арқылы әк шығаратын пештің шаруашылық қызметін уақытша тоқтатуды сұраған.

Сот отырысында талап қоюшы өкілі Т.Аптикаликов талап арызды қуаттап, жауапкердің шаруашылық қызметін қоршаған ортаға әсерін бағалау жобасы жасалып, мемлекеттік экологиялық сараптамадан өткізілгенше уақытша тоқтатуды сұрайтынын, себебі аталған сараптама міндетті екенін, жауапкер жеке тұлға болғандықтан қалалық сотқа жүгінгендерін, кәсіпкер ретінде тіркелмегенін, жеке тұлға есебінде де әкімшілік айыппұл салынғанын, сот отырысы жайлы білетінін, талаппен келіскенін, бірақ денсаулығына байланысты сот отырысына келе алмайтындығы жайлы хабарлағанын, сондықтан талап арызды қанағаттандыруды сұрайтынын, сараптама қорытындысы бір ай көлемінде дайын болатынын, уақытша тоқтату мерзімін сот құзырына қалдыратынын көрсетті.

Жауапкер сот отырысына белгісіз себептермен келген жоқ, алайда, сот отырысы өтетін орны мен уақыты жөнінде тиісті түрде хабарландырылған.

ҚР АІЖК-нің 187 бабының 1 және 4 бөлігіне сай іске қатысушы адамдар келмеу себептері туралы сотқа хабарлауға және бұл себептердің дәлелді екендігіне дәлелдемелерді ұсынуға міндетті. Сот отырысының уақыты мен орны туралы тиісінше хабарланған іске қатысушы адамдардың қайсы бірі келмеген жағдайда, егер олардың келмеу себептері дәлелсіз деп танылса, сот істі қарауға құқылы.

Осыған орай, сот істегі құжаттарды шешім шығаруға жеткілікті деп санап, ҚР АІЖК-нің 187 бабына сай істі жауапкердің қатысуынсыз қарауға мүмкіндік бар деп санайды.

Сот отырысында куә қатарында жауап берген Б.Дузелбаев өз жауабында, жауапкердің досы екенін, сот отырысы жайлы білетінін, бірақ денсаулығына байланысты келе алмайтынын, жауапкер жалпы кәсіпкер ретінде тіркелмегенін, шаруашылықты кәсіпкерлік мақсатта ашпағандарын, алдағы уақытта шешілетінін, жауапкер телефон байланысы арқылы хабарласып, талаппен келісетінін көрсетті.

Сот, талап қоюшы өкілінің түсінігін, куәнің жауабын тыңдап, іс құжаттарын зерттеп, талап арыз төмендегі негіздерге сәйкес қанағаттандырылуға жатады деп есептейді.

Сотқа тапсырылған 14.08.2015 жылғы №110 тексеру актісі бойынша жауапкер Н.Искаковтың Қызылорда қаласы, Саяхат мөлтек ауданы 7/11 өндірістік база аумағында орналасқан тасты өртеу арқылы әк шығаратын пештің шаруашылық қызметіне тексеру жүргізіліп, экологиялық құқық бұзушылықтар анықталған, тексеру қорытындысы бойынша әкімшілік жаза қолданылған, қорытындылағанда жауапкермен ҚР Экологиялық кодексінің 47 бабының 1 бөлігімен және 36 бабының 1 тармағында көзделген талаптар бұзылған, яғни жоспарланып отырған шаруашылық қызмет жобасы қоршаған ортаға әсерді бағалау материалдары міндетті мемлекеттік экологиялық сараптамадан өту міндеттілігі бұзылған.

Жоғарыда көрсетілгендердің негізінде, сот талап қоюшының талабы заңды деген тұжырымға келіп, жауапкер Н.Искаковтың шаруашылық қызметін уақытша 1 ай мерзімге тоқтатуға жатады деп санайды.

Сонымен бірге, ҚР АІЖК-нің 116-бабының 1-тармағына сәйкес, баж алымы 991 теңге жауапкерден мемлекет пайдасына өндірілуі тиіс.

Жоғарыдағылардың негізінде және ҚР АІЖК-нің 217-221, 334-баптарын басшылыққа алып, сот,

ШЕШІМ ЕТТІ

Талап қоюшы «Қызылорда облысы бойынша экология Департаменті» мемлекеттік мекемесінің жауапкер Искаков Нарзулла Файзуллаевичке Қызылорда қаласы, Саяхат мөлтек ауданы 7/11 өндірістік база аумағында орналасқан тасты өртеу арқылы әк шығаратын пештің шаруашылық қызметін уақытша тоқтату туралы талап арызы қанағаттандырылсын.

Жауапкер Искаков Нарзулла Файзуллаевичтің Қызылорда қаласы, Саяхат мөлтек ауданы 7/11 өндірістік база аумағында орналасқан тасты өртеу арқылы әк шығаратын пештің шаруашылық қызметі қоршаған ортаға әсерін бағалау жобасы жасалып, мемлекеттік экологиялық сараптамадан өткізілгенше, 1 (бір) ай мерзімге, шешім заңды күшіне енген күннен бастап, уақытша тоқтатылсын.

Жауапкер Искаков Нарзулла Файзуллаевичтен мемлекет пайдасына 991 (тоғыз жүз тоқсан бір) теңге мемлекеттік баж өндірілсін.

Шешімге наразы жақтар осы сот арқылы шешім көшірмесі тапсырылған күннен бастап он бес күн ішінде Қызылорда облыстық сотының азаматтық және әкімшілік істер жөніндегі апелляциялық сот алқасына апелляциялық шағым беруге немесе наразылық келтіруге құқылы.

Төрағалық етуші судья Б.С.Пазылов